ตลาดหุ้นเอเชียปรับตัวขึ้นภาคบ่ายนี้ รับข้อมูลเศรษฐกิจสหรัฐฟื้นตัวต่อเนื่อง
ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคบ่ายวันนี้ โดยหุ้นญี่ปุ่นปรับตัวสูงขึ้นหลังจากที่เงินเยนอ่อนค่าลง
26 พ.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคบ่ายวันนี้ โดยหุ้นญี่ปุ่นปรับตัวสูงขึ้นหลังจากที่เงินเยนอ่อนค่าลง เนื่องจากดอลลาร์สหรัฐปรับตัวขึ้นขานรับข้อมูลเศรษฐกิจสหรัฐที่ฟื้นตัวขึ้น รวมทั้งการคาดการณ์ที่ว่า ธนาคารกลางสหรัฐจะปรับขึ้นอัตราดอกเบี้ยในการประชุมเดือนธ.ค.นี้ โดยนักลงทุนได้ซึมซับประเด็นแนวโน้มการปรับขึ้นอัตราดอกเบี้ย และมีความมั่นใจมากขึ้นที่จะเข้ามาลงทุนในตลาดหุ้น
โดยดัชนี HSI ตลาดหุ้นฮ่องกงปิดภาคเช้าที่ 22,719.63 จุด เพิ่มขึ้น 221.63 จุด, +0.99% ดัชนี FBMKLCI ตลาดหุ้นมาเลเซียปิดภาคเช้าที่ 1,684.76 จุด เพิ่มขึ้น 0.34 จุด, +0.02% ดัชนี SENSEX ตลาดหุ้นอินเดียเปิดวันนี้ที่ 25,769.81 จุด ลดลง 5.93 จุด, -0.02%
สำหรับกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในสัปดาห์ที่แล้ว ลดลง 12,000 ราย สู่ระดับ 260,000 ราย และต่ำกว่าที่นักวิเคราะห์คาดการณ์ไว้ ที่ระดับ 270,000 ราย
ทั้งนี้ตัวเลขดังกล่าวต่ำกว่าระดับ 300,000 รายเป็นสัปดาห์ที่ 38 ติดต่อกัน และยังคงอยู่ใกล้ระดับต่ำสุดในรอบ 42 ปี ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง
สำหรับข้อมูลเศรษฐกิจที่ได้มีการเปิดเผยในวันนี้ ได้แก่  ผลิตภัณฑ์มวลรวมภายในประเทศ (GDP) ของฟิลิปปินส์ในช่วงไตรมาส 3 ปีนี้ ขยายตัว 6% เมื่อเทียบกับช่วงเดียวกันของปีก่อน ซึ่งบ่งชี้ว่าเศรษฐกิจของฟิลิปปินส์ยังคงมีการขยายตัวต่อเนื่อง หลังจากมีการเติบโต 5.8% ในไตรมาส 2
ด้านธนาคารกลางเกาหลีใต้ (BOK) เปิดเผยในวันนี้ว่า ความเชื่อมั่นของผู้บริโภคในเกาหลีใต้ที่มีต่อภาวะเศรษฐกิจในเดือนพ.ย. ได้ปรับตัวดีขึ้นติดต่อกันเป็นเดือนที่ 5 ขานรับมาตรการกระตุ้นทางการเงินและการคลัง
โดยดัชนีความเชื่อมั่นผู้บริโภค (CCSI) ซึ่งสะท้อนการประเมินภาวะเศรษฐกิจของผู้บริโภคเกาหลีใต้ ปรับตัวเพิ่มขึ้น 1 จุดจากเดือนก่อนหน้า แตะ 106 ในเดือนพ.ย.